Klokken 2.10 modtog Nordjyllands Politi en alarm om brand på en gård ved Bindslev. Der var opstået brand i gårdens lade- og staldbygninger. Det fortæller Bent Højgaard, vagtchef hos Nordjyllands Politi. - Efterslukningsarbejdet er stadig i gang på adressen, og nu skal tekniske undersøgelser på stedet klarlægge, hvad der var skyld i branden, siger han til TV2 Nord. Det var gårdejeren selv, der alarmerede politiet om branden. Station Sindal blev sendt til branden, og fik i løbet af natten assistance fra Station Thisted for at få helt bugt med branden. Det meddeler Nordjyllands Beredskab på Twitter. Stuehuset har ikke taget skade, ligesom hverken dyr eller mennesker er meldt tilskadekomne.
Natten til lørdag opstod der brand på en gård nær Bindslev i Vendsyssel. Station Sindal måtte få assistance af Station Thisted, for at få bugt med branden.